《次韵和成道人山中即事二首 其二》
宋代·洪刍

沙白澄江江上山，带青百里染层峦。欲寻丘壑何当往，拟挂尘冠不复弹。

邂逅三春还径去，轩渠一笑有馀欢。郢人妙质应犹在，政尔挥斤斲鼻端。

作者简介：宋洪州南昌人，字驹父。洪朋弟。哲宗绍圣元年进士。放意江湖，不求闻达。徽宗崇宁中坐元符上书邪等，降官监汀州酒税，入党籍。钦宗靖康中为谏议大夫。汴京失守，坐为金人括财，流沙门岛卒。有《老圃集》、《香谱》。